Alberton-ongeluk: Dodetal styg‘n Foto van die ongelukstoneel “Twee mense is op die toneel dood verklaar en ons het verneem dat nog twee mense in die hospitaal aan hul beserings beswyk het,” het Tiyani Rikhotso, woordvoerder van die departement van vervoer, gesê. Die ongeluk het omstreeks 7:30 Dinsdagoggend plaasgevind. ŉ Vragmotor, ŉ petroltenkwa en nagenoeg 45 motors was in die ongeluk betrokke. Dipuo Peters, minister van vervoer, het intussen gesê die eienaar van die vragmotor wat glo die botsing veroorsaak het kan aangekla word indien daar bevind word dat die vragmotor foutief was. Volgens Peters is daar vragmotoreienaars wat nie verseker dat hul vragmotors padwaardig is nie. “Die eienaar van die vragmotor moet voor stok gebring word indien daar vasgestel word dat die vragmotor meganies foutief was,” het sy gesê. Peters het die ongelukstoneel vroeër vandag besoek. Sy het haar medelye uitgespreek met die families van die oorledenes en die beseerdes ŉ spoedige herstel toegewens. Die departement en die Padongelukkefonds sal die families wat deur die ongeluk geraak is bystaan met begrafnis- en hospitaalkostes. Peters het vroeër aangekondig dat die bestuurder van die vragmotor intussen in hegtenis geneem is. “Die bestuurder is in hegtenis geneem en die voorlopige ondersoek dui daarop dat die ongeluk veroorsaak is deur die vragmotor se remme wat onklaar geraak het.” Klik hier om foto’s van die ongeluk te sien. Klik hier om ‘n video te kyk wat na die ongeluk geneem is.